
	Относно: Проект на Постановление на Министерския съвет за изменение и допълнение на Наредбата за специално ползване на пътищата, приета с Постановление № 179 на Министерския съвет от 2001 г. (обн., ДВ, бр. 62 от 2001 г., изм. и доп., бр. 14 от 2006 г., изм., бр. 93 от 2006 г., бр. 79 от 2008 г. и бр. 60 от 2012 г., изм. и доп., бр. 1 от 2013 г., бр. 90 от 2016 г. и бр. 9 от 2023 г.)

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ, 
            На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Наредбата за специално ползване на пътищата (НСПП), приета с Постановление № 179 на Министерския съвет от 2001 г. (обн., ДВ, бр. 62 от 2001 г., изм. и доп., бр. 14 от 2006 г., изм., бр. 93 от 2006 г., бр. 79 от 2008 г. и бр. 60 от 2012 г., изм. и доп., бр. 1 от 2013 г., бр. 90 от 2016 г. и бр. 9 от 2023 г.).
Предложеният проект на постановление на Министерския съвет цели привеждане в съответствие на текстовете на НСПП с направени изменения в нормативната уредба, както и намаляване на административната тежест за гражданите и бизнеса.
В съответствие с мерките, заложени в Решение № 704 от 2018 г. на Министерския съвет за приемане на мерки за трансформация на модела на административно обслужване и Решение № 496 на Министерския съвет от 2017 г. за изпълнение на Решение № 338 на Министерския съвет от 2017 г. за приемане на мерки за намаляване на административната тежест върху гражданите и бизнеса чрез премахване на изискването за представяне на някои официални удостоверителни документи на хартиен носител, бяха направени изменения в НСПП като се създаде възможност съгласуването с друг административен орган, предоставянето на информация или документи, които са налични или се издават от такъв да се осъществява служебно от администрацията, управляваща пътя. Направените изменения в НСПП (обн., ДВ, бр. 9 от 2023 г.) не обхванаха случаите, при които от заинтересованите лица се изисква представяне на документ за собственост. 
Предвидените изменения в НСПП са в съответствие със Закона за електронното управление, като се изменят разпоредбите, изискващи представянето на удостоверителни документи за факти и обстоятелства, налични в регистри, и  се заменят със служебни справки от съответния регистър.
Направените промени са в чл. 9, чл. 20, т. 3 и чл. 22а, ал. 2, т. 1 от НСПП, а именно относно документите за собственост, които сега се изискват от заинтересованите лица в процедурата за издаване на разрешение за специално ползване на пътищата. Разпоредбите са допълнени с текст, съгласно който документ за собственост се изисква при условията на чл. 5, ал. 6 от НСПП, а именно служебно събиране на информация.
Предвидени са и промени в текстовете, касаещи  издаване на разрешения за изграждане и експлоатация на рекламни съоръжения в обхвата на пътя и в обслужващите зони, когато искането е подадено по електронен път.  
За изпълнение на приетите мерки с Решение № 704 от 2018 г. на Министерския съвет е необходимо да се направят нормативни промени в наредбата, с които се предвижда:
1.	От заявителите да не бъде изисквана за предоставяне информация или документи, които са налични при административния орган или при друг орган, а именно – документ за собственост.
2.	Промяна, свързана с по-ясното и по-точно формулиране на административната услуга по издаване на разрешения за специално ползване на пътищата чрез изграждане и експлоатация на рекламни съоръжения, както и премахване на изискването за наличие на мокър печат при предоставяне на административни услуги.
С предложените промени в наредбата се предвижда облекчаване на процедурата по издаване на разрешения за специално ползване на пътя  чрез изграждане на нови и ремонт или реконструкция на съществуващи подземни и надземни линейни или отделно стоящи съоръжения в обслужващата зона на пътя след ограничителната строителна линия, като в този случай се изисква само ситуация с нанесени данни за съоръжението спрямо републиканския път, при издаване на разрешение за изграждане. Промените целят улесняване на гражданите и бизнеса.
Констатирано е  несъответствие на чл. 15, ал. 2, т. 4 от НСПП със Закона за пътищата. В тази връзка се предлага изменение на разпоредбата – отказва се издаване на разрешение за специално ползване на пътищата чрез изграждане на рекламни съоръжения  в тунели, както и преди входа на тунела минимум на 300 м преди зоната на предупредителната вертикална сигнализация, над и около портала на тунела. 
В чл. 21,  чл. 22 и чл. 22а от наредбата след думата „ремонт“ се добавя „или реконструкция“. Промените целят уеднаквяване на терминологията в НСПП със Закона за пътища и привеждане на разпоредбата от НСПП в съответствие със Закона за пътища. 
Сред целите на проекта на постановление на Министерския съвет е също прецизиране на текстовете на НСПП в съответствие с направени изменения в нормативната уредба. Препращанията в текстовете на НСПП към БДС EN1317 и Техническите правила за приложение на ограничителни системи за пътища по републиканската пътна мрежа се заменят с препращания към Наредба № РД-02-20-1 от 1 април 2024 г. за условията и реда за използване на ограничителни системи за пътища и изискванията към тях (oбн., ДВ, бр. 33 от 2024 г.). Предложенията са с цел унифициране на терминологията на НСПП с актуалната нормативна уредба.
В наредбата се съдържат понятия, които не са в съответствие с терминологията в действащата нормативна уредба, като текстовете на НСПП в тази връзка не са актуализирани. Предлагат се промени в текстовете с цел уеднаквяване на терминологията в НСПП със Закона за пътища.
С промените в НСПП е предвидено допълване на определението за „Търговски крайпътни обекти“ със „зарядни станции за електрически превозни средства“. Направеното предложение касае и допълнение на правната норма по отношение на разрешителния режим по реда на специалното ползване на пътищата при изграждане и експлоатация на зарядни станции за електрически превозни средства, посредством изменения в чл. 8, ал. 1.
Разпоредбите от наредбата, касаещи проектите - част "Пътна" и част "Организация и безопасност на движението", са допълнени, за да се поясни, че същите се изработват  от проектант с пълна проектантска правоспособност, тъй като се установи, че се злоупотребява при изработване на проектни решения. 
С предложените промени в наредбата се цели също, при спазване на допълнителни мерки за безопасност, да бъде създадена нормативна възможност, чрез изменения и допълнения в чл. 10 от НСПП, да се допуска изграждане на нови пътни връзки към търговски крайпътни обекти в имоти, които граничат с площадки за отдих, ако са налице условията по ал. 1, т. 1, 2, 4, 5 – 7 и към проектното решение е представено положително становище от одитор по пътна безопасност. С цитираните изменения ще се създаде възможност за реализиране на нови инвестиционни намерения, при гарантиране в максимална степен на безопасността на движението. В този смисъл, с оглед спазването на мерки за безопасност, изключението ще е допустимо при изпълнение на изрично посочени условия, а именно ако са налице условията по чл. 10, ал. 1, т. 1, 2, 4, 5 – 7, при спазване на процедурата по чл. 8, ал. 4 и ако към проектното решение е представено положително становище от одитор по пътна безопасност. 
Предвидено е също не по-късно от 30 дни преди изтичането на срока на разрешението за експлоатация на рекламно съоръжение собственикът да има право да поиска преиздаване на разрешението. В случая, срокът е увеличен от 7 на 30 дни с цел да могат да бъдат извършени необходимите проверки относно състоянието на рекламното съоръжение. В същото време при констатирани несъответствия собственикът на рекламното съоръжение ще има повече време да ги отстрани.
С предложените изменения и допълнения на чл. 19 и чл. 20 от НСПП се цели облекчаване на процедурата по издаване на РСПП чрез изграждане на нови и ремонт или реконструкция на съществуващи подземни и надземни линейни или отделно стоящи съоръжения, попадащи след ограничителната строителна линия в обслужващата зона на пътя, както и при надземни преминавания над пътя, като се намалява обемът на изискващата се документация от заинтересуваните лица. 
При изграждане на нови и ремонт или реконструкция на съществуващи подземни и надземни линейни или отделно стоящи съоръжения, попадащи след ограничителната строителна линия в обслужващата зона на пътя, не се изисква технически или работен проект – част "Пътна", изработен от проектант с пълна проектантска правоспособност, за съответния вид специално ползване на пътя, а е достатъчно представянето на ситуация с нанесени данни за съоръжението спрямо републиканския път.
При ремонт и реконструкция на надземни линейни съоръжения в обхвата на пътя и в ограничителната строителна линия не се изисква нов технически проект, а е достатъчно представяне на технически или работен проект - екзекутивна документация с нанесени данни за съоръжението спрямо републиканския път.
Предвидено е регистърът на разрешенията за специално ползване на пътя чрез експлоатация на рекламни съоръжения да отпадне. Мотивите за това са следните:
- регистърът не е създаден  със Закон;
- Агенция „Пътна инфраструктура“ (АПИ) не разполага със собствени рекламни съоръжения, които да отдава под наем. Рекламните съоръжения са собственост на трети лица, а АПИ само издава разрешенията.
Предвид предложените изменения в наредбата, такива са предвидени и в съответните приложения към нея – Приложения с №№ 1, 1 „а“, 1 „б“, 2, 3, 4, 5, 6, 7 и 8. 
На следващо място, предвижда се и въвеждането на облекчения по процедурата, свързана с издаване на разрешения за специално ползване на пътищата чрез експлоатация на търговски крайпътни обекти, които имат издадено удостоверение за търпимост по смисъла на Закона за устройство на територията (ЗУТ). Независимо от обстоятелството, че това са обекти, които на практика съществуват, към настоящия момент за издаването на разрешения за специално ползванe на пътищата следва да се премине през цялостната процедура по издаване на разрешение за изграждане и експлоатация по смисъла на НСПП. Това са обекти, които вече са изградени и имат удостоверения за търпимост по смисъла на ЗУТ, респективно не е налице необходимост от започването на административна процедура по изграждането им за целите на НСПП. В тази връзка в Преходните и заключителни разпоредби са направени изменения и допълнения в § 23 от Преходните и заключителни разпоредби към Постановление № 9 на Министерския съвет от 24 януари 2023 г. 
[bookmark: _Hlk94536495]Проектът на постановление на Министерския съвет не предвижда допълнителни разходи/трансфери/други плащания, които се предлагат за одобрение.
Предложеният проект на постановление на Министерския съвет не води до въздействие върху държавния бюджет, поради което е приложена финансова обосновка, съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
Съгласно разпоредбата на чл. 26, ал. 3 и ал. 4, изр. първо от Закона за нормативните актове по проекта на акт е проведено публично обсъждане, като  проектът на постановление, докладът към него, частичната предварителна оценка на въздействието и становището на дирекция „Координация и модернизация на администрацията“ на Министерския съвет са публикувани на интернет страниците на Министерството на регионалното развитие и благоустройството и АПИ, както и на Портала за обществени консултации за срок от 30 дни.
[bookmark: _GoBack]Преписката е оформена съгласно изискванията на чл. 35 от Устройствения правилник на Министерския съвет и на неговата администрация. 
Предложеният проект на нормативен акт не е свързан с транспониране на актове на Европейския съюз, поради което не се налага по акта да бъде изготвена справка за съответствие с европейското право.
Проектът на постановление на Министерския съвет е съгласуван по реда на  чл. 32-34 от Устройствения правилник на Министерския съвет и на неговата администрация. 
Направените бележки и предложения са отразени съгласно приложената справка.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Предвид изложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление на Министерския съвет за изменение и допълнение на Наредбата за специално ползване на пътищата, приета с   Постановление № 179 на Министерския съвет от 2001 г. (обн., ДВ, бр. 62 от 2001 г., изм. и доп., бр. 14 от 2006 г., изм., бр. 93 от 2006 г., бр. 79 от 2008 г. и бр. 60 от 2012 г., изм. и доп., бр. 1 от 2013 г., бр. 90 от 2016 г. и бр. 9 от 2023 г.).

Приложения:
1. Проект на постановление на Министерския съвет;
2. Финансова обосновка, одобрена от министъра на финансите;
3. Проект на съобщение за средствата за масово осведомяване;
4.   Частична предварителна оценка на въздействието;
5.   Становище на дирекция „Координация и модернизация на администрацията“;
6. Справка за отразяване на постъпилите становища от съгласувателната процедура;
7. Справка за отразяване на предложенията, постъпили в процедурата по обществени консултации.


МИНИСТЪР: 

